**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 17.11.2022 ora 08.00 – 18.11.2022, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 18.11.2022, ora 08.00**

**RÂURI:**

**Debitele au fost în creștere ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Bârzava, Moravița, Nera, bazinul superior al Oltului, bazinele superioare și mijlocii ale Timișului și afluenților de dreapta ai Siretului și relativ staționare pe celelalte râuri.**

**Debitele se situează în general la valori sub mediile multianuale lunare, cu coeficienți moduli cuprinși între 30 – 90% din normalele lunare, mai mari (în jurul și peste normalele lunare) pe râul Someșul Mic și pe unele râuri din bazinele superioare ale Turului, Crasnei, Barcăului, Someșului Mic și Arieșului și mai mici (sub 30% din mediile multianuale lunare) pe râurile din bazinele hidrografice: Moravița, Caraș, Nera, Cerna, Motru, Lotru, Olteț, Tazlău, Rm. Sărat, Bârlad şi Jijia, unii afluenţi ai Argeşului superior și mijlociu şi unele râuri din Dobrogea.**

**Nivelurile pe râuri la stațiile hidrometrice se situează sub COTELE DE ATENȚIE.**

**Debitele vor fi în creștere ca urmare a precipitațiilor prevăzute și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Bârzava, Moravița, Caraș, Nera, Cerna, bazinele superioare ale Jiului, Argeșului, Ialomiței, bazinele superioare și mijlocii ale Oltului și afluenților de dreapta ai Siretului și relativ staționare pe celelalte râuri.**

**Sunt posibile creșteri mai însemnate de niveluri și debite pe unele râuri din Banat și Crișana, ca urmare a precipitațiilor mai însemnate cantitativ prevăzute.**

**Nivelurile pe râuri la stațiile hidrometrice se vor situa sub COTELE DE ATENȚIE.**

**DUNARE:**

**Debitul la intrarea în ţară (secţiunea Baziaş) în** **intervalul 17 – 18.11.2022 a fost** **staționar, având valoarea de** **2500 m3/s, sub media multianuală a lunii noiembrie (4650 m3/s).**

**În aval de Porţile de Fier debi****tele au fost în scădere pe sectorul Gruia – Zimnicea și în creștere pe sectorul Giurgiu – Tulcea.**

**Debitul la intrarea în țară (secțiunea Baziaș) va fi staționar (2500 m3/s).**

**În aval de Porțile de Fier debitele vor fi în scădere pe sectorul Gruia – Oltenița și în creștere pe sectorul Călărași – Tulcea.**

**2. Situaţia meteorologică în intervalul 17.11.2022, ora 08.00 – 18.11.2022, ora 08.00**

**În ţara - În nord-estul teritoriului, dar și în vest și nord-vest valorile termice -în scădere local semnificativă- au fost apropiate de cele normale, iar în nordul Moldovei au caracterizat o vreme rece pentru a doua decadă a lunii noiembrie. În celelalte zone, deși au fost oscilații de temperatură comparativ cu ziua anterioară, vremea a fost caldă pentru această perioadă, chiar deosebit de caldă în extremitatea de sud. Astfel, temperaturile maxime s-au încadrat între 4 grade la Rădăuți, Suceava, Darabani, Târgu Neamț și Cotnari Miercurea Ciuc și 19 grade la Mangalia. Nebulozitatea a fost mai persistentă în jumătatea de nord, iar în restul teritoriului cerul a fost variabil, cu înnorări temporare. A plouat pe arii relativ extinse, mai ales în prima parte a zilei, în majoritatea zonelor, cu excepția extremității de vest, iar în nordul Moldovei s-a semnalat lapoviță. Ploile au fost în general slabe, doar izolat în Moldova și la munte acumulându-se în jurul a 15...20 l/mp. În zona montană, la altitudini de peste 1800 m, s-au semnalat precipitații mai ales sub formă de ninsoare și pe suprafețe mici în Carpații Orientali și Meridionali era strat de zăpadă ce măsura aseară la ora 20 -în platformele stațiilor meteo- până la 8...9 cm în Masivele Călimani, Făgăraș și Bucegi. Vântul a suflat slab și moderat, cu intensificări pe crestele montane, în special în zona Carpaților de Curbură unde vitezele au depășit temporar 80 km/h, dar local și în sudul Transilvaniei și al Olteniei, în sud-vestul Munteniei și în Dobrogea, izolat cu rafale de 55...60 km/h. La ora 06 se înregistrau valori termice între -1 grad la Darabani și 11 grade la Oravița. S-a semnalat ceață pe alocuri în Moldova, unde a fost mai persistentă și pe areale restrânse în celelalte regiuni.**

***Observație: au fost emise 5 atenționări cod galben pentru fenomene meteorologice periculoase imediate.***

**La Bucureşti, valorile termice diurne au continuat să crească și s-au situat peste cele normale în a doua decadă a lunii noiembrie. Cerul a avut înnorări ziua când în unele cartiere temporar a plouat slab și a fost parțial noros în restul timpului. Vântul a suflat slab și moderat, trecător cu rafale în jurul a 35 km/h. Temperatura maximă a fost de 13 grade la stația meteo Băneasa și 14 grade la Filaret și Afumați, iar la ora 06 se înregistrau 5 grade la Filaret și 6 grade la Afumați și Băneasa.**

**3. Prognoza meteorologică în intervalul 18.11.2022, ora 08.00 – 19.11.2022, ora 08.00**

**În ţara, valorile termice se vor situa în jurul normelor în nord-estul teritoriului, iar în rest vor fi mai ridicate decât în mod obișnuit în a doua decadă a lunii noiembrie. Temperaturile maxime se vor încadra între 6 și 14 grade, cu valori mai scăzute în nordul Moldovei, dar și ușor mai ridicate în sudul extrem, iar cele minime se vor situa în general între 1 și 10 grade. În cea mai mare parte a țării nebulozitatea va fi persistentă și temporar, începând din orele după-amiezii, ploile vor fi în extindere, iar cantitățile de apă vor depăși local, mai ales în zonele deluroase și montane din vest, centru și nord, 15...20 l/mp. Noaptea în nordul Moldovei, în Maramureș și posibil în nordul Transilvaniei vor fi și precipitații mixte. În nordul Carpaților Orientali, iar pe alocuri și în zona montană înaltă din restul țării vor predomina ninsorile și se va depune strat nou de zăpadă. În regiunile sudice și sud-estice cerul va fi temporar noros, iar ploile se vor semnala pe arii mai restrânse în special spre seară și la începutul nopții. Vântul va prezenta intensificări la munte, în special pe creste, unde rafalele vor depăși 80...90 km/h, iar în a doua parte a intervalului, local și temporar și în zonele joase de relief, în general cu viteze de 45...55 km/h. Dimineața pe alocuri se va semnala ceață.**

**La Bucureşti, valorile termice se vor menține peste mediile multianuale specifice acestei date. Cerul va fi temporar noros, dimineața vor fi condiții de ceață, iar mai ales spre seară și la începutul nopții vor fi ploi ce pot avea și caracter de aversă. Vântul va sufla slab și moderat. Temperatura maximă va fi de 12...14 grade, iar cea minimă de 6...8 grade.**

**II. CALITATEA APELOR**

**2.1. Pe fluviul Dunarea**

**Nu au fost semnalate evenimente deosebite.**

**2.2. Pe râurile interioare**

**Nu au fost semnalate evenimente deosebite.**

**2.3. Pe Marea Neagra**

**Agenţia Naţională pentru Protecţia Mediului Constanța informează telefonic că în data de 17.11.2022, ora 07:30, în zona de nord a cheului din Dana 9A, în bazinul mic din spatele Danei 9A și în bazinul dintre danele 9B si 9C s-a constatat o poluare cu reziduuri metalice (rugină). În urma verificărilor făcute de Apele Române, s-a stabilit că nu este o poluare ci o "inflorire" a algei Noctiluca Scintillans.**

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, s-au înregistrat depăşiri ale mediei zilnice de 50 µg/m3 pentru PM10 (pulberi în suspensie cu diametrul sub 10 microni), în data de 03.11.2022, la staţiile cu indicativele B-9,B-21,BV-6,MS-1,MS-2,IS-2,BC-1,SV-1,BC-2,IS-5,BZ-2.**

**3.2. În domeniul solului şi vegetaţiei**

**Agenţia Naţională pentru Protecţia Mediului Argeș, Agenţia Naţională pentru Protecţia Mediului Dâmbovița și Agenţia Naţională pentru Protecţia Mediului Teleorman informează că în data de 17.11.2022, ora 10.15, s-a produs o poluare accidentală a solului cu un amestec de 200 litri apă de zăcământ și 40 litri țiței pe o suprafață de cca. 150 mp teren agricol privat, cauzată de coroziunea conductei de pompare de la Parc 3 Ștefan cel Mare la stația de colectare separare și distribuție Poeni, zona extrvilan comuna Șelaru, județul Dâmbovița, aparținând OMV Petrom SA.**

**Echipa de intervenție s-a deplasat la fața locului, unde a luat următoarele măsuri:**

 **- a oprit pomparea pe conductă**

**- a închis și izolat conducta**

 **- a montat o șarnieră**

 **- a remediat conducta**

 **- a curățat terenul afectat.**

**3.3. În domeniul supravegherii radioactivităţii mediului**

**Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.**

**3.4. În municipiul Bucureşti**

**În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.**

**IV. ALIMENTĂRI CU APĂ**

***Administraţia Bazinală de Apă Prut Bârlad***

**Judeţul Botoşani**

**Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.**

**Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.**

**Judeţul Iaşi:**

**Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;**

**- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;**

**- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.**

**Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.**

**Judeţul Vaslui**

**Se menţin prevederile „Planului de restricţii şi folosire a apei în perioade deficitare”, astfel:**

**- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;**

**- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.**

***Administrația Bazinală de Apă Dobrogea-Litoral***

**Din cauza scăderii semnificative a nivelului, respectiv a debitului fluviului Dunărea pe sectoarele: 5.2 Br. Măcin, 3 Galați / Grindu - Isaccea, 2 Isaccea - Ceatal Izmail, 1 Ceatal Izmail (subsectoarele 1.1 Braț Chilia, 1.2 Braț Sulina), precum și tendința de scădere pentru următoarea perioadă, S.G.A. Tulcea a transmis începând cu data de 25.10.2022 notificări la folosințele care se alimentează cu apă din fl. Dunărea pe sectoarele menționate, pentru a aplica prevederile Planului de restricții și folosire a apei în perioadele deficitare pentru B.H. Dunăre 2021-2025, faza de atenționare/avertizare:**

**- Sârme și Cabluri SA, CN ACN SA Agigea, RAJA SA Constanța, S.A.A.C. Daeni, S.C. Piscicola Măcin (Am. Turcoaia), Comuna Smârdan, SC Aquaserv SA - PL Grindu, SC CDL PRODCOM Isaccea - Am. Piatra Cãlcatã, SC Aquaserv SA - PL Isaccea, Primăria Pardina, Comuna Chilia Veche (fost SC Aquaprest Chilia Veche SRL), SC Gip Est (Am. Chilia 1,f.4), SC Eldorado SRL Galați - Am.Chilia I, SC Selpop Fish (Am. Popina 19,20), SC Piscicola Sofia & Gabriel EU - A.P. Popina, EC 15, SC Gelmin (Am. Popina 1-14), S.C. Alum SA Tulcea, S.C. Aquaserv SA Tulcea, SC Aquaserv SA - P.L. Partizani, SC Euro Delta Danube - A.P. Maliuc, SC Aquaserv SA - P.L. Maliuc, SC Aquaserv SA - P.L. Gorgova, SC Aquaserv SA Crisan - P.L. Mila 23, SC Obretin (Am Obretin1), SC Aquaserv SA - P.L. Crisan, SC Fish Tour Delta SRL - A.P. Obretin II, SC Mariocons Hunting (A.P. Ceamurlia 1), SC Kiara Laci (A.P. Ceamurlia 1), SC Pedromar SRL - A.P. Ceamurlia I, SC New Eco Stuf SRL - A.P. Ceamurlia I, S.C. Aquaserv SA Tulcea-P.L. Sulina.**

***Administraţia Bazinală de Apă Ialomiţa-Buzău***

**B.H. Dunăre:**

**- sectorul 4 Brăila – Galați – se menține faza de atenționare/avertizare instituită în data de 26.10.2022;**

**- sector 6.1 Chiciu – Vadu Oii – se menține faza de atenționare/avertizare instituită în data de 25.10.2022;**

**- sectorul 6 Chiciu – Vadu Oii (amonte Chiciu) – se menține faza de atenționare/avertizare instituită în data de 25.10.2022.**

**B.H. Ialomița:**

**- sectorul 5 Râu Ialomița – izvor - ph Moroeni – se menține treapta III de restricții instituită în data de 04.11.2022.**

Direcția Comunicare